發洪澤中途遇大風復還
作者：蘇軾
朝代：宋

paragraphs: 風浪忽如此，吾行欲安歸。
掛帆却西邁，此計未爲非。
洪澤三十里，安流去如飛。
居民見我還，勞問亦依依。
携酒就船賣，此意厚莫違。
醒來夜已半，岸木聲向微。
明日淮陰市，白魚能許肥。
我行無南北，適意乃所祈。
何勞舞澎湃，終夜摇窗扉。
妻孥莫憂色，更典篋中衣。